
Šta obavezuje na uzimanje gusula?


* 
* 
* 
* 
* 
* 
* 

 
Šta obavezuje na uzimanje gusula?

Navest ćemo nekoliko stvari koje obavezuju na uzimanje gusula.


Prva stvar koja obavezuje na uzimanje gusula jest izbacivanje sjemena s požudom, bez obzira na to dogodilo se to na javi ili u snu. Ukoliko čovjek polucira, mora se okupati, makar i ne osjetio požudu u snu, utoliko što se može polucirati, a da se ne osjeti požuda.


Druga stvar koja obavezuje na uzimanje gusula jest spolni odnos. Ako čovjek izvrši djelimičnu penetraciju, to jest ako glavić njegovog spolnog organa uđe u ženski spolni organ, ili ako veći dio spolnog organa uđe u ženski spolni organ, kupanje je obavezno. U vezi sa spolnim odnosom Resulullah, ﷺ, rekao je: “Kupanje je obavezno uslijed izbacivanja sjemena” (Muslim, 343), a u vezi s djelimičnom penetracijom rekao je: “Kad čovjek zauzme položaj između četiriju ženinih udova te izvrši penetraciju, kupanje je obavezno” (el-Buhari, 291, i Muslim, 348). Kupanje je u tom slučaju obavezno makar čovjek i ne ejakulirao. U to nisu upućeni mnogi muškarci, i sedmicama ili pak mjesecima imaju spolni odnos sa suprugama i ne kupaju se zato što nisu ejakulirali. Veoma je opasno ne poznavati ovaj ***[propis](https://pitajucene.com/search/Propis/questions/ "Pretraži pitanja o propisima")***. Musliman je dužan saznati islamske propise, koje je Svevišnji Allah objavio Poslaniku islama, ﷺ.


Treća stvar koja obavezuje na uzimanje gusula jest pojava krvi uslijed mjesečnog ciklusa ili u postporođajnom periodu (ovo dvoje ima isti status). Nakon što prestane mjesečni ciklus, žena je dužna okupati se, na osnovi Božijih riječi: “I pitaju te o mjesečnom pranju. Reci: ‘To je neprijatnost.’ Zato ne općite sa ženama za vrijeme mjesečnog pranja, i ne prilazite im dok se ne okupaju. A kad se okupaju, onda im prilazite onako kako vam je Allah naredio. – Allah zaista voli one koji se često kaju i voli one koji se mnogo čiste” (el-Bekara, 222), i na osnovi Vjerovjesnikove naredbe ženi koja je imala istihazu da se okupa nakon što prođe onoliko dana koliko je trajao njen mjesečni ciklus kad je bila zdrava. Podsjećanja radi, žena se poslije mjesečnog pranja, odnosno poslije postporođajnog istjecanja krvi kupa isto onako kako se kupa uslijed džunupluka, osim što bi se tad, prema uputi nekih učenjaka, trebala okupati sidrom, listom lotosova drveta, jer se pomoću njega postiže besprijekorna ***[čistoća](https://pitajucene.com/search/%C4%8Disto%C4%87a/questions/ "Pretraži pitanja o čistoći")***.


Neki su islamski učenjaci u stvari koje obavezuju na uzimanje gusula uvrstili i smrt, dokazujući to hadisom u kojem stoji da se Vjerovjesnik, ﷺ, obratio ženama što su kupale njegovu kćerku: “Okupajte je tri puta, ili pet puta, ili sedam puta, ili više od toga ako zaključite da je to potrebno” (el-Buhari, 1253, i Muslim, 939), kao i hadisom u kojem stoji da je Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, u vezi s čovjekom koga je, dok je bio u ihramima, na Arefatu usmrtila deva rekao: “Okupajte ga vodom i sidrom, a nakon toga umotajte ga u dvodijelne ihrame koje je nosio” (el-Buhari, 1267, i Muslim, ). Ovi su učenjaci kazali da, na temelju ovih Poslanikovih naredbi, smrt povlači obavezu kupanja, ali se ta obaveza odnosi na žive, a ne na umrlog jer umrli nije obveznik.


Šejh ***[Muhammed b. Usejmin](https://pitajucene.com/search/Muhammed+b.+Usejmin/answers/ "Pretraži odgovore od Muhammed b. Usejmin")***


